*****

ΚΑΝΟΝΙΣΜΟΣ (ΕΟΚ) αριθ. 1707/85 ΤΗΣ ΕΠΙΤΡΟΠΗΣ

της 21ης Ιουνίου 1985

για την πώληση μη μεταποιημένων ξηρών σύκων από τους οργανισμούς αποθεματοποίησης για την παρασκευή αλκοόλης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 746/85 (2), και ιδίως το άρθρο 4 παράγραφος 8 και το άρθρο 18,

τον κανονισμό (ΕΟΚ) αριθ. 1277/84 του Συμβουλίου της 8ης Μαΐου 1984 για τον καθορισμό των γενικών κανόνων του καθεστώτος ενισχύσεως στην παραγωγή στον τομέα των μεταποιημένων οπωροκηπευτικών (3), και ιδίως το άρθρο 6 παράγραφος 1,

Εκτιμώντας:

ότι το άρθρο 6 παράγραφος 2 του κανονισμού (ΕΟΚ) αριθ. 626/85 της Επιτροπής της 12ης Μαρτίου 1985 σχετικά με την αγορά, πώληση και αποθεματοποίηση μη μεταποιημένων σταφίδων και ξηρών σύκων από τους οργανισμούς αποθεματοποίησης (4), προβλέπει ότι τα προϊόντα που προορίζονται για ειδικές χρήσεις οι οποίες θα καθορισθούν πωλούνται σε προκαθορισμένες τιμές ή στο πλαίσιο διαδικασίας δημοπρασίας·

ότι τα μη μεταποιημένα ξηρά σύκα χρησιμοποιούνται παραδοσιακά από τις βιομηχανίες απόσταξης· ότι τα προϊόντα που αγοράσθηκαν από τους οργανισμούς αποθεματοποίησης πρέπει να πωληθούν για το σκοπό αυτό· ότι οι όροι που διέπουν τις αγορές πρέπει να είναι τέτοιοι ώστε να αποφευχθεί η διατάραξη της κοινοτικής αγοράς αλκοόλης και αλκοολούχων ποτών· ότι τα προϊόντα αυτά πρέπει να πωλούνται σε προκαθορισμένες τιμές·

ότι, προκειμένου να εξασφαλισθεί ενιαία επεξεργασία από τις βιομηχανίες απόσταξης σε όλα τα κράτη μέλη, πρέπει να ορισθεί το τελικό προϊόν που θα ληφθεί· ότι θα πρέπει να απαιτείται η σύσταση εγγύησης για να εξασφαλισθεί ότι τα μη μεταποιημένα σύκα χρησιμοποιούνται σύμφωνα με τις ισχύουσες διατάξεις·

ότι ο κανονισμός (ΕΟΚ) αριθ. 626/85 θεσπίζει τις διατάξεις που πρέπει να πληρούνται όταν πωλούνται τα προϊόντα από τους οργανισμούς αποθεματοποίησης· ότι η αίτηση αγοράς που αναφέρεται στο άρθρο 7 παράγραφος 2 του εν λόγω κανονισμού θα πρέπει να συμπληρώνεται με δήλωση από τον αγοραστή στην οποία αναφέρονται οι περιορισμοί των χρήσεων των προϊόντων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα μη μεταποιημένα ξηρά σύκα που έχουν αγορασθεί από τους οργανισμούς αποθεματοποίησης δυνάμει του κανονισμού (ΕΟΚ) αριθ. 626/85 μπορούν να πωληθούν σε προκαθορισμένη τιμή στις βιομηχανίες απόσταξης σύμφωνα με τις διατάξεις που καθορίζονται στον παρόντα κανονισμό.

Άρθρο 2

1. Τα μη μεταποιημένα ξηρά σύκα χρησιμοποιούνται για την παρασκευή αλκοόλης αλκοολικού τίτλου 80 % vol ή μεγαλύτερου, που υπάγεται στη διάκριση 22.08 Β του Κοινού Δασμολογίου. Η παρασκευή περατώνεται το αργότερο σε 90 ημέρες από την ημέρα αποδοχής της αίτησης αγοράς που αναφέρεται στο άρθρο 8 παράγραφος 2 του κανονισμού (ΕΟΚ) αριθ. 626/85.

2. Συστήνεται εγγύηση μεταποίησης με την οποία εξασφαλίζεται ότι τα μη μεταποιημένα ξηρά σύκα χρησιμοποιούνται μέσα στην καθορισμένη προθεσμία για την παρασκευή αλκοόλης που αναφέρεται στην παράγραφο 1.

Άρθρο 3

Η αίτηση αγοράς, επιπλέον των λεπτομερειών που προβλέπονται στο άρθρο 7 παράγραφος 2 του κανονισμού (ΕΟΚ) αριθ. 626/85, πρέπει να περιλαμβάνει δήλωση με την οποία οι αιτούντες αναλαμβάνουν την υποχρέωση να χρησιμοποιούν τα προϊόντα για τους σκοπούς που αναφέρονται στο άρθρο 2 παράγραφος 1 του παρόντος κανονισμού.

Άρθρο 4

Τα κράτη μέλη πρέπει, κατά τη διάρκεια της περιόδου κατά την οποία τα μη μεταποιημένα ξηρά σύκα προσφέρονται για πώληση σύμφωνα με τον παρόντα κανονισμό, να ανακοινώνουν στην Επιτροπή:

α) το αργότερο την 10η ημέρα κάθε μήνα, την ποσότητα που έχει πωληθεί από την 16η ημέρα μέχρι την τελευταία ημέρα του προηγουμένου μήνα·

β) το αργότερο την 25η ημέρα κάθε μήνα, την ποσότητα που έχει πωληθεί κατά την περίοδο από την 1η μέχρι την 15η του μήνα αυτού.

Άρθρο 5

Οι οργανισμοί αποθεματοποίησης που θα αναλάβουν την πώληση σύμφωνα με τον παρόντα κανονισμό, οι τιμές που εφαρμόζονται και το ποσό της εγγύησης μεταποίησης καθορίζονται σύμφωνα με τη διαδικασία που ορίζεται στο άρθρο 20 του κανονισμού (ΕΟΚ) αριθ. 516/77.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Ιουνίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 81 της 23. 3. 1985, σ. 10.

(3) ΕΕ αριθ. L 123 της 9. 5. 1984, σ. 24.

(4) ΕΕ αριθ. L 72 της 13. 3. 1985, σ. 7.